b'\n_START_ARTICLE_\nItalijos Respublikos pilietyb\xc4\x97\n_START_SECTION_\nDviguba pilietyb\xc4\x97\n_START_PARAGRAPH_\nItalijos pilietyb\xc4\x97s koncepcija yra paremta \xc5\xa1eimos modeliu, pagal kur\xc4\xaf dviguba pilietyb\xc4\x97 pripa\xc5\xbe\xc4\xafstama ital\xc5\xb3 kilm\xc4\x97s emigrantams ir j\xc5\xb3 palikuonims. \xc5\xa0eimos modelis buvo \xc4\xafdiegtas d\xc4\x97l istorini\xc5\xb3 prie\xc5\xbeas\xc4\x8di\xc5\xb3. Italijos tautin\xc4\x97s valstyb\xc4\x97s paie\xc5\xa1kos t\xc4\x99s\xc4\x97si ilg\xc4\x85 laik\xc4\x85, o paskutiniame de\xc5\xa1imtmetyje devyniolikto am\xc5\xbeiaus Italija jau tapo masin\xc4\x97s emigracijos \xc5\xa1alimi. D\xc4\x97l \xc5\xa1ios prie\xc5\xbeasties Italija \xc4\xafdieg\xc4\x97 \xc4\xafstatymus, kurie sudar\xc4\x97 s\xc4\x85lygas i\xc5\xa1laikyti stipresnius kult\xc5\xabrinius bei lingvistinius ry\xc5\xa1ius su etniniais gyventojais, kurie ilg\xc4\x85 laik\xc4\x85 gyvena kitoje \xc5\xa1alyje._NEWLINE_Pagal 1865 m. Civilin\xc4\xaf Kodeks\xc4\x85, buvo keletas pastang\xc5\xb3 leisti dvigub\xc4\x85 pilietyb\xc4\x99, nors ir neoficialiai. Emigrant\xc5\xb3 vaikai, gim\xc4\x99 u\xc5\xbesienyje ir prievarta nat\xc5\xabralizuoti, automati\xc5\xa1kai prarasdavo Italijos pilietyb\xc4\x99. Ta\xc4\x8diau prakti\xc5\xa1kai Italijos vyriausyb\xc4\x97 dav\xc4\x97 prioritet\xc4\x85 pagal ius sanguinis vaikams gimusiems u\xc5\xbesienyje, ir pilietyb\xc4\x97 gal\xc4\x97jo b\xc5\xabti prarandama tik pagal oficial\xc5\xb3 atsisakymo akt\xc4\x85._NEWLINE_Nuo 1912 m. dviguba pilietyb\xc4\x97 buvo leid\xc5\xbeiama nepilname\xc4\x8diams. Siekdama i\xc5\xa1laikyti stipresnius ry\xc5\xa1ius su u\xc5\xbesieniu, Italijos vyriausyb\xc4\x97 toleravo dvigub\xc4\x85 pilietyb\xc4\x99 ekspatriantams, kai antros pilietyb\xc4\x97s \xc4\xafgijimas buvo automatinis ir nei\xc5\xa1vengiamas, nes imigracijos valstyb\xc4\x97s taik\xc4\x97 ius soli nuo gimimo._NEWLINE_Be suvar\xc5\xbeym\xc5\xb3 dviguba pilietyb\xc4\x97 buvo leista nuo 1986 m., bet principas ai\xc5\xa1kiai nebuvo suformuluotas iki 1992 m._NEWLINE_1992 m. \xc4\xafstatymas numat\xc4\x97 pilietyb\xc4\x97s atgavimo programas ekspatriantams ir j\xc5\xb3 palikuonims, kurie prarado Italijos pilietyb\xc4\x99 neapgalvotai. \xc4\xaestatymo 13 straipsnis numato, jog Italijos pilietyb\xc4\x97s atgavimas paprastai priklauso nuo individualios iniciatyvos arba nuo b\xc5\xabd\xc5\xb3, kai tai \xc4\xafvyksta automati\xc5\xa1kai. Pirma, pateikus pra\xc5\xa1ym\xc4\x85: pasirinkimas gyventi Italijoj per vienerius metus po pra\xc5\xa1ymo atgauti pilietyb\xc4\x99 pateikimo. Antra, automati\xc5\xa1kai: per vienerius metus, prad\xc4\x97jus gyventi Italijoj, jei suinteresuotas asmuo neatsisako._NEWLINE_Pagal 1992 m. \xc4\xafstatym\xc4\x85 buvo nustatyta, jog atgauti pilietyb\xc4\x99 galima iki 1994 m., bet terminas buvo nukeltas iki 1995 m., ir dar kart\xc4\x85 iki 1997 m. 2000 m. sudaryta galimyb\xc4\x97 atgauti Italijos pilietyb\xc4\x99 ital\xc5\xb3 kilm\xc4\x97s svetim\xc5\xa1aliam, gyvenantiem teritorijose, kurios prie\xc5\xa1 Pirmojo pasaulinio karo pabaig\xc4\x85 priklaus\xc4\x97 Austrijos-Vengrijos imperijai, o po Antrojo Pasaulinio karo perduotos ankstesnei Jugoslavijai. Atgavimo s\xc4\x85lygos, numatytos 2000 m. \xc4\xafstatyme, charakterizuotos laiko \xe2\x80\x9elangu\xe2\x80\x9c, t. y. 5 met\xc5\xb3 legalaus rezidavimo terminu. Prie\xc5\xa1ingai, 2006 m. programoje, kuri numato pilietyb\xc4\x97s atgavim\xc4\x85 etniniams italams, gyvenantiems teritorijose, paskirtose ankstesnei Jugoslavijai po 1947 m. sutarties, bei j\xc5\xb3 palikuonims, n\xc4\x97ra nustatytos laiko ribos. Ta\xc4\x8diau 2006 m. atgavimo programa pirm\xc4\x85 kart\xc4\x85 \xc4\xafdieg\xc4\x97 reikalavim\xc4\x85 paliudyti etninius ry\xc5\xa1ius, t. y. b\xc5\xabtinas kalbos ir kult\xc5\xabros \xc5\xbeini\xc5\xb3 patikrinimas._NEWLINE_2000 m. ir 2001 m. konstitucin\xc4\x97s reformos ital\xc5\xb3 pilie\xc4\x8diams, gyvenantiems u\xc5\xbesienyje suteik\xc4\x97 teis\xc4\x99 balsuoti Italijos Parlamento rinkimuose ir i\xc5\xa1sirinkti savo atstov\xc4\x85. Nuo 1998 m. iki 2007 m. apie 786000 ital\xc5\xb3, gyvenan\xc4\x8di\xc5\xb3 u\xc5\xbesienyje, i\xc5\xa1saugojo Italijos pilietyb\xc4\x97s status\xc4\x85. Sunki fiskalin\xc4\x97 situacija apribojo kai kurias pilie\xc4\x8di\xc5\xb3, gyvenan\xc4\x8di\xc5\xb3 u\xc5\xbesienyje, socialines teises. 2008 m. Finansinis Aktas \xc4\xafdieg\xc4\x97 10 met\xc5\xb3 nuolatinio gyvenimo reikalavim\xc4\x85, norint gauti socialin\xc4\x99 pensij\xc4\x85.'